Fra statsministerens kontor foreligger følgende brev, datert 1. august 2003: «Til Stortinget.I statsråd for H.K.H. Kronprinsregenten holdt på Oslo slott 1. august 2003 kl. 1100 er bestemt:Statssekretær Knut Arild Hareide gis etter søknad avskjed i nåde fra embetet som statssekretær i Finansdepartementet med fratredelse 4. august 2003.Politisk rådgiver Harald Solberg utnevnes til statssekretær i Finansdepartementet med tiltredelse 4. august 2003.» Det refererte brev foreslås vedlagt protokollen. – Det anses vedtatt. Den tidligere vararepresentant for Sogn og Fjordane fylke, Per Steinar Osmundnes, har tatt sete som representant.
Ingen har bedt om ordet.[[Votering, se nedenfor]]
Det voteres over forslag fra stortingsrepresentant Heikki Holmås på vegne av Sosialistisk Venstreparti og Senterpartiet oversendt fra Odelstingets møte 4. juni 2003: «Regjeringen bes redusere kravet til forsørgerpliktig inntekt ved familiegjenforening til 2G.»
Stortingspresident Jørgen Kosmo: Vi skal nå avslutte det 147. storting, det andre i inneværende valgperiode. Stortinget har i løpet av dette året hatt 102 møter, mens det har vært 41 møter i Odelstinget og 13 i Lagtinget. Det har vært 15 kveldsmøter i Stortinget og 15 i Odelstinget. 13 møter har vart utover reglementsmessig tid, kl. 22. Bare fire av dem har gått utover kl. 24. Regjeringen har fremmet 242 saker for Stortinget, fordelt på 85 stortingsproposisjoner, 107 odelstingsproposisjoner og 50 stortingsmeldinger. Stortingsrepresentantene har framsatt 136 Dokument nr. 8-forslag. Hvis vi summerer disse og stortingsproposisjonene og odelstingsproposisjonene fra Regjeringen, utgjør Dokument nr. 8-forslagene noe over 40 pst. av de forslag Stortinget har fått til behandling. Komiteenes bidrag til det som har vært behandlet i Stortinget og avdelingene, er 293 innstillinger til Stortinget og 132 til Odelstinget. I tillegg til dette kommer selvfølgelig budsjettinnstillingene. Regjeringen har bidratt til debattene i Stortinget med åtte redegjørelser, inkludert trontale. Av 86 saker som er utsatt til neste storting, er 31 Dokument nr. 8-forslag og 25 lovsaker. Av saker som er behandlet av dette storting, kan nevnes: innenlandsk bruk av naturgasslaksevassdrag og laksefjorderbarne- og ungdomsvernetstatlige tilsynsamfunnssikkerhetet nasjonalt krigsbarnoppgjørfriskolelovgrunnlovsendringer, inkludert endringer i valgordningenvalglovendyrehold og dyrevelferdStortingets forretningsordenden nye Svinesundsforbindelsenen del bompengefinansierte vegprosjekter – som har skapt stor oppmerksomhettiltaksplan mot fattigdomfolkehelsepolitikken Stortinget har videre avviklet 22 interpellasjonsdebatter. 430 spørsmål er besvart i den ordinære spørretimen, og det er stilt 170 hovedspørsmål i den muntlige spørretimen, som har vært avholdt 23 ganger. Antall skriftlige spørsmål øker for hvert år og er nå oppe i 784. Det er over 30 pst. flere enn i forrige storting, da antallet var 593. Blant vedtakene som er gjort i Stortinget, finner vi 243 såkalte anmodningsvedtak, dvs. vedtak som har formen «Stortinget ber Regjeringen …». Dette antallet representerer en økning på over 70 pst. i forhold til forrige storting, da det ble gjort 140 vedtak av denne typen. Presidenten vil i denne sammenheng vise til at kontroll- og konstitusjonskomiteen i sin innstilling om rapporten fra Frøiland-utvalget om Stortingets kontroll med regjering og forvaltning har kritiske merknader til denne utviklingen. Når det så gjelder henstillinger, altså forslag som er oversendt Regjeringen uten realitetsvotering, var det 37 det siste året, og det er en reduksjon i forhold til året før, da det var 50. Da skal ikke presidenten bidra med flere tørre tall, men bare erklære forhandlingene i det 147. storting for avsluttet og takke representantene for et godt samarbeid. Representantene oppfordres om å skrive under Stortingets og avdelingenes protokoller. Lagtingsprotokollen er utlagt i lagtingssalen, mens protokollene for Stortinget og Odelstinget kan underskrives her i salen.